32002R0563
L 086/5
JURNALUL OFÍCIAL AL UNIUNII EUROPENE
REGULAMENTUL (CE) NR. 563/2002 AL COMISIEI
din 2 aprilie 2002
de modificare a Regulamentului (CE) nr. 466/2001 de stabilire a nivelurilor maxime pentru anumiți contaminanți din produsele alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din produsele alimentare (1), în special articolul 2 alineatul (3),
întrucât:
(1)
Regulamentul (CEE) nr. 315/93 prevede faptul că trebuie să se stabilească niveluri maxime pentru anumiți contaminanți din produsele alimentare în vederea protecției sănătății publice.
(2)
Regulamentul (CE) nr. 466/2001 al Comisiei (2), astfel cum a fost modificat ultima dată prin Regulamentul (CE) nr. 472/2002 (3), se aplică de la 5 aprilie 2002, înlocuind Regulamentul (CE) nr. 194/97 al Comisiei din 31 ianuarie 1997 de stabilire a nivelurilor maxime pentru anumiți contaminanți din produsele produsele alimentare (4), astfel cum a fost modificat în special prin Regulamentul (CE) nr. 864/1999 (5) de stabilire a nivelurilor maxime de nitrat în lăptucă și în spanac.
(3)
Statele membre au obligația de a comunica rezultatele monitorizării lor și de a raporta cu privire la măsurile adoptate și progresul realizat în ceea ce privește aplicarea codurilor de bună practică agricolă pentru a reduce nivelurile de nitrat. Pe baza acestor informații, Comisia realizează, o dată la 3 ani și înainte de 1 ianuarie 2002, pentru prima dată, o revizuire a nivelurilor maxime de nitrați în lăptucă și spanac, având ca obiectiv general reducerea nivelurilor menționate anterior.
(4)
Datele anuale de monitorizare furnizate de statele membre arată reduceri ale nivelurilor de nitrați în lăptucă. Niveluri maxime mai reduse pentru anumite categorii de lăptucă pot fi atinse în mod rezonabil pe baza unor bune practici de producție. În anumite regiuni, se raportează, în mod frecvent, niveluri de nitrați mai mari decât cele stabilite de anexa la Regulamentul (CE) nr. 466/2001, deși tendința generală arată că nivelurile de nitrați din lăptucă sunt în scădere. Nivelurile de nitrați din spanac nu arată o tendință clară de scădere. Anumite state membre trebuie să mențină perioada de tranziție stabilită pentru autorizarea introducerii pe piața națională a lăptucii și/sau a spanacului cultivat sau destinat consumului pe teritoriul lor național. În cazul lăptucii, această perioadă de tranziție ar trebui limitată în timp, în timp ce pentru spanac nu se preconizează încă o dată limită.
(5)
Regulamentul (CE) nr. 466/2001 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 466/2001 se modifică după cum urmează:
1.
Articolul 3 alineatul (1) se înlocuiește cu următorul text:
„(1) Statele membre pot autoriza, în cazuri justificate, pentru o perioadă de tranziție, introducerea pe piață a lăptucii proaspete și a spanacului proaspăt, cultivate și destinate consumului pe teritoriul lor național, cu niveluri de nitrați mai ridicate decât cele stabilite ca niveluri maxime la punctele 1.1, 1.3. și 1.4 din anexă, cu condiția aplicării codurilor de bună practică agricolă pentru a obține o evoluție gradată către nivelurile stabilite de prezentul regulament.
Perioada de tranziție:
(a)
în cazul varietăților de lăptucă, se încheie la 1 ianuarie 2005;
(b)
în cazul spanacului, se revizuiește până la 1 ianuarie 2005.
Statele membre informează anual celelalte state membre și Comisia cu privire la acțiunile întreprinse pentru aplicarea primului paragraf.”
2.
Secțiunea 1 din anexa 1 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 aprilie 2002.